TEKST

***O GRAĐEVINAMA***

*Nema slučajnih građevina, izdvojenih iz ljudskog društva u kome su nikle, i njegovih potreba, želja i shvatanja, kao što nema proizvoljnih linija i bezrazložnih oblika u neimarstvu. A postanak i život svake velike, lepe i korisne građevine, kao i njen odnos prema naselju u kome je podignuta, često nose u sebi složene i tajanstvene drame i istorije.***Ivo Andrić**“Na Drini ćuprija”

***PALATA Beograd (BEOGRAĐANKA)***

Palatu Beograd projektovao je arhitekta Branko Pešić. Inače, njega često brkaju sa savremenikom gradonačelnikom Brankom Pešićem, čiji se mandat završio nakon što je Beograđanka, sa svojim 101 metrom visine, 23 sprata i 40.000 kvadrata, otvorena za javnost 22. aprila 1974. godine.

Urbana legenda kaže, iako za to nikada nisu pruženi dokazi, da je neko u tadašnjoj vlasti bio veoma uzrujan time što najviši objekat u gradu nosi ime Palata "Albanija".

- "Kako Albanija u sred Beograda? Hajte ljudi, ne može to tako. S jedne strane Albanija, s druge Moskva. A, gde je tu Srbija, gde je tu Beograd", navodno je rekao dotični.

I bi odlučeno. Najveća zgrada tek će biti podignuta, zvaće se Palata Beograd i zaseniće sve druge.

Rečeno – učinjeno.

Za lokaciju je izabrana raskrsnica u centru kako bi zgrada bila vidljiva odasvud i postala novi orijentir koji će svojom dominacijom "zameniti" Palatu "Albanija" i hotel "Moskva".

Inače, na toj parceli, na ćošku ulica Kralja Milana i Masarikove, nalazila se kuća Jeremije Milivojevića, koju je trebalo da zameni objekat braće Teokarović, poznatih predratnih trgovaca. Ipak, Drugi svetski rat raspršio je ideju ove braće pa je plac dočekao šezdesete i "zlatno doba Beograda" u kome je Beograđanka sagrađena.

Izgradnja impresivnog objekta počela je 1969. i trajala je samo pet godina. Odlučeno je da fasada Beograđanke bude ukrašena najkvalitetnijim crnim aluminijumom koji je doteran iz Italije. Tako je zgrada dobila van vremenski elegantan izgled koji je, u isto vreme, ulivao i divljenje i poštovanje.

Ali, nije se tu stalo. Posebna pažnja posvećena je unutrašnjosti Beograđanke. Vidikovac na 22. spratu pružao je pogled na prestonicu od koga dah zataje čak i kada se stoti put nađete pred njim. Inače, vidikovac je zatvoren devedesetih, ali ima naznaka da će biti ponovo otvoren.

Zgrada je opremljena posebnim računarskim sistemom koji budno pazi na klimatske uslove u objektu i podiže i spušta roletne u zavisnosti od vremenskih prilika, a tu su i liftovi koji velikom brzinom, ali ne tako da čoveku bude neprijatno, prevoze ljude od dna do vrha.

Svakako Beograđanka beše zgrada koja nije imala premca. A, neki bi možda rekli da konkurencije nema ni danas.

***Zgrada BEOGRADSKE ZADRUGE***

Arhitektonska lepotica izgrađena 1907. godine je delo dvojca, Nikole Nestorovića i Andre Stevanovića. Glavni razlog za vidljivi uticaj Francuske estetike je Pariska izložba koju su idejni kreatori posetili 1900. godine i koja je ostavila snažan utisak na njihovo stvaranje. Za kulturno dobro od velikog značaja je proglašena 1979. godine.

Prvobitno se ovde nalazilo sedište "Beogradske zadruge za međusobno pomaganje i štednju" koju su osnovali trgovci 1882. sa ciljem da srednja klasa lakše dođe do povoljnih kredita. Istovremeno, ova institucija je imala veliki uticaj na izgradnju tadašnjeg Beograda jer su trgovci bili među najimućnijim ljudima. Odluke su donosili najugledniji ljudi svog vremena, poput Đorđa Vajferta, a pre njega su svojim potpisom odobravali značajne sume Lazar Paču, Kosta Taušanović i drugi. Beogradsku zadrugu su uvek vodili istaknuti privrednici, političari, finansijski eksperti. Sve vreme postojanja, Zadruga je odavde obavljala svoje funkcije. Nakon ukidanja institucije u zgradu se uselio Geološko-geofizički zavod "Jovan Žujović". Otuda i dva naziva za istu zgradu. Jedni je pamte po Beogradskoj zadruzi, drugi po Geozavodu.

Tokom izgradnje mnogi procesi su doživeli srpsku premijeru. Po prvi put je za fundiranje zidova upotrebljen armirani beton sa okruglim gvožđem. Vajarski radovi su pripali Franji Valdmanu. Dekorativno slikarstvo su preuzeli na sebe Bora Kovačević i Andrea Dominiko, dok je gospodin Marković bio zadužen za slikanje na staklu.

Iako se posebno vodilo računa o estetskom izgledu, funkcionalnost nije izostala. Prizemlje dvospratnog zdanja je bilo namenjeno za izdavanje stanova i poslovnih lokala. Gornji sprat je služio za rad administrativnih i upravnih odeljenja Zadruge, fokusiranih na finansije i osiguranje. Podrumi su veliki koliko i sama površina u osnovi. Veliku pažnju privlači svečana sala u kojoj dominira barokni stil, bogat različitim detaljima izrađenih najfinijim tehnikama.

Impresivna zgrada-muzej je doživela nekoliko adaptacija. Prva veća je bila između 1956. i 1957. kada je Geološko-geofički zavod nadogradio treći sprat, zatim između 1958. i 1959. dodao ponovo tri sprata oko šalter-sale u kojoj se i danas čuva sef iz perioda Zadruge. Konzervacija svečane sale se dogodila 1986. Najveća rekonstrukcija se odvijala tokom 2014. godine, zajedno sa početkom izgradnje najmodernijeg dela grada, Beograda na vodi.

U bombardovanju Beograda 6. aprila 1941. godine zgrada je bila oštećena ali ubrzo i renovirana da bi se isti događaj ponovio 1944. kada je građevina bila daleko više ruinirana.

***Zgrada stare ŽELEZNIČKE STANICE***

Prvi voz sa ove stanice krenuo je ka Zemunu 20. avgusta 1884. godine uz sve dvorske počasti. U čast polaska prvog voza sa ove stanice, održan je banket na kom je prisustvovalo više od dve stotine zvanica iz cele Evrope. Tada su putnici bili kralj Milan, kraljica Natalija i prestolonaslednik Aleksandar Obrenović. Svečanom otvaranju prisustvovalo je preko 200 državnih zvaničnika i više hiljada građana. Tri dana kasnije, svečano je otvorena železnička pruga Beograd-Niš, a stanica je okićena trobojkama i zelenilom. Zamišljena je kako za putnički, tako i za teretni saobraćaj, a ono po čemu se izdvajala bio je njen izgled, tada u skladu sa evropskim tehničkim i arhitektonskim rešenjima.

U to vreme, Evropa je uveliko imala više stotina hiljada kilometara pruge, ali je Srbija, prema istorijskim podacima, bila na čelu po organizovanosti i urednosti, u čemu je prednjačila upravo Beogradska železnička stanica. Po svim podacima od 1889. godine do Prvog svetskog rata bila je najprometnija u ovom delu Evrope. Takođe, po završetku Drugog svetskog rata, pošto je obnovila kapacitete, postala je najprometnija u Evropi.

Po svim važnim i važećim arhitektonskim kriterijumima poslednje četvrtine 19. veka, sama stanična zgrada predstavlja reprezentativno zdanje, kojim se na dostojan način oglašava prisustvo Beograda na mapi Evrope. O takvoj nameri investitora svedoči i angažovanje stranog arhitekte, koji je u Beču napravio skice po kojima će plan stanice biti razrađen. Međutim, njegov identitet nije pouzdan, ali je najverovanije da se radi o Vilhelmu Flatihu.

Beogradska stanica projektovana je kao čeona stanica, ima tri koloseka za prijem putničkih i 15 koloseka za teretne vozove, dva pokrivena perona i više pomoćnih zgrada. Stanična zgrada je velika, u njoj ima oko stotinu prostorija. Iznad ulaza je i sat, jedan od prvih javnih časovnika u Beogradu.

***MODERNA ARHITEKTURA U BEOGRADU***

Na razvoj moderne arhitekture uticale su možda u najvećoj meri narastale potrebe, koje su se razvijale uporedo sa povećanjem opšteg nivoa razvoja i standarda, kao i porastom broja stanovništva, posebno u prestonom gradu Beogradu. Počev od perioda nakon Prvog svetskog rata, kada je Beograd imao 120.000 stanovnika, grad se konstantno širio i razvijao. Pred sam Drugi svetski rat, grad je gotovo utrostručen po broju stanovnika i narastao je do cifre od 320.000, čime se svrstao medju ondašnje evropske metropole.

Društvena klima je potpuno izmenjena, a arhitekti u prvo vreme nisu umeli da prilagode svoje stručne i umetničke stavove novonastaloj situaciji. Arhitektura, koja je pre rata bila zasnovana na potpuno drugim zahtevima, u novonastalim uslovima i arhitektonskim potrebama kako društva u celini, tako i korisnika-pojedinca, nije mogla da pronadje svoje mesto i svoj pravi izraz. Zahtevi ratom razorene države i potpuno novog društva socijalističkog realizma u pogledu arhitekture i urbanizma isključivali su elemente estetike i likovnosti, a prvenstveno su se odnosili na zadovoljavanje ogoljenih osnovnih potreba stanovništva, koje je tražilo pre svega da ima neophodan »krov nad glavom«. Ideje kolektivizma, uvezene iz SSSR-a, radjale su anemičnu, bezličnu i monotonu arhitekturu. Ponovni povratak idejama arhitekte-autora tekao je izuzetno sporo.

Uporedo sa formiranjem i etabliranjem nove političke, društvene i kulturne politike i elite, karijere pionira srpskog modernizma i stožera srpske arhitekture bile su presečene, bez obzira na činjenicu da je većina njih bila u svojim najboljim stvaralačkim godinama. Neki medju njima mogli su da nastave da rade na Univerzitetu, baveći se naukom i pisanjem stručnih dela, bez moći ili želje da shvate i prihvate istorijsko-kulturnu situaciju društva u kojoj su se našli. Jedini predstavnik te generacije, koji je svojom kreativnošću donekle uspeo da se uklopi u političku situaciju novog društva, bio je Nikola Dobrović, koji je u posleratnom periodu sagradio svoje remek-delo – zgradu Državnog sekretarijata narodne odbrane (1954. – 1963.), mada uz velike teškoće i kompromise. Kako je on od 1943. godine ratne godine proveo na slobodonom ostrvu Visu, a u oslobodjeni Beograd je došao zajedno sa borcima narodnooslobodilačkog pokreta, nova politička elita ga je prihvatila i podržala. Tako je imao priliku da svojom strašću rasnog arhitekte, talasima polemičkih tekstova i knjiga, smelošću svojih ideja i beskompromisnošću protiv konvencionalnog, nestručnog i slučajnog u arhitekturi, postane predvodnik u utiranju novih puteva u srpskoj arhitekturi.

***KLASICIZAM***

Klasicizam je stil u umetnosti sa kraja 18. i iz prve polovine 19. veka, koji je ponovo afirmisao osobenosti arhitekture antičkih uzora, oslanjajući se na racionalističku filozofiju i nove društvene okolnosti posle francuske buržoaske revolucije. Bazira se na estetskim teorijama Vinkelmana, po kojima je lepota stvorena već u antičkoj umetnosti, sa osnovnim odlikama odmerenosti, simetrije, reda i jasnoće. Najbolje se može okarakterisati njegovom maksimom „plemenite jednostavnosti i tihe veličine“.

To je stil sa kojim se arhitektura Srbije srela posle dobijanja određenih sloboda unutar Osmanske carevine i prvi je iskorak van granica tradicionalne balkanske gradnje. Malo zastupljen na samom početku, pre svega zbog ograničavajućih ekonomskih i političkih faktora, klasicizam u Srbiji dobija puni zamah posle nešto više od pola veka, ovog puta kroz forme obnovljenog klasicizma, aktuelnog između dva svetska rata. Štaviše, objekti podignuti u ovom periodu dali su pečat centru Beograda i kao takvi postali su jedan od kamena međaša srpske arhitekture.

Stvorena je kao arhitektura bazirana na moralnom kriterijumu, u vreme kada su se kreirale nove moderne države, sa svim postulatima trodelne vlasti (zakonodavne, izvršne i sudske), kada se upravljačka moć prenosila sa monarha na narod, kada je bilo potrebno da se konstituiše demokratski sistem kao izraz volje građana. Sa svim atributima prosvetiteljstva, ovakva arhitektura nosi u sebi večite ideje pravednosti i večitu estetiku formiranu tokom dve hiljade godina.

***Zgrada Studentskog kulturnog centra (SKC)***

Podignut kao Zgrada oficirskog doma u Beogradu, današnji SKC natopljen je događajima koji su obeležili istoriju glavnog grada, ali i države. Nekada dom kamerne muzike, balova i vojničkih zabava, potom mesto gde su planirani prevrat i studentski bunt. SKC danas iz dremeža bude rok koncerti sećajući ga na dane kada su se, iza prelepe fasade, poveravale najveće tajne.

Zgrada oficirskog doma nastala je iz ideje Aleksandra I Obrenovića da oficirima srpske vojske podari mesto gde će se okupljati, družiti i zabavljati na balovima i izložbama.

1895. godine, a prema projektima dvojice arhitekta Jovana Ilkića i Milorada Ruvidića, podignut je Oficirski dom. S obzirom na "vojnu" namenu, odlučeno je da zgrada ima oblik zamka i, u to vreme, bila je zaista jedinstvena beogradska građevina.

Svečano otvaranje Oficirskog doma odigralo se 14. avgusta 1895. na rođendan kralja Aleksandra. U svom govoru, kralj je rekao kako je Oficirski dom "dokaz moje brige za usavršavanjem srpske odbrambene snage. Preporučujem da se u njemu razvijaju vojničke vrline i druželjublje".

U vremenu nakon Drugog svetskog rata, "dvorac u centru" postaje Dom tajne policije. Tu su prikazivane projekcije filmova sa Zapada i pravljene prve rok igranke. Ideja vlasti je bila imati mesto gde će studentske revolucionarne ideje i "protiv državno delovanje" biti pod jednim krovom i lake za kontrolu i nadzor.

Da je takvih ideja bilo, jasno su pokazali studentski protesti 1968. godine, posle kojih je Oficirski dom predat na upravu Beogradskom univerzitetu. Kompletna zamisao definitivan izgled dobija 3. aprila 1971. kada je zvanično osnovan Studentski kulturni centar.

Naredne godine učinile su da SKC postane jedno od glavnih okupljališta urbane omladine. Ovde se razvijala avangarda, rađali se autori i obrazovala omladina.

Zgrada SKC danas je zaštićeni spomenik kulture, u kome se održavaju izložbe, koncerti, pozorišni programi... i to u pet galerija – V.I.P. Art Galerija, Cirkus galerija, Art@Art galerija, Galerija SKC i Srećna galerija. Takođe, tu su i redakcije za muzički i pozorišni program.

U lokalima u prizemlju objekta, smeštene su knjižare i kafić, a kultna manifestacija, od 2003. godine postao je Međunarodni salon stripa.