ТЕКСТ

О ГРАЂЕВИНАМА

Нема случајних грађевина, издвојених из људског друштва у коме су никле, и његових потреба, жеља и схватања, као што нема произвољних линија и безразложних облика у неимарству. А постанак и живот сваке велике, лепе и корисне грађевине, као и њен однос према насељу у коме је подигнута, често носе у себи сложене и тајанствене драме и историје. Иво Андрић “На Дрини ћуприја”

ПАЛАТА Београд (БЕОГРАЂАНКА)

Палату Београд пројектовао је архитекта Бранко Пешић. Иначе, њега често бркају са савремеником градоначелником Бранком Пешићем, чији се мандат завршио након што је Београђанка, са својим 101 метром висине, 23 спрата и 40.000 квадрата, отворена за јавност 22. априла 1974. године.

Урбана легенда каже, иако за то никада нису пружени докази, да је неко у тадашњој власти био веома узрујан тиме што највиши објекат у граду носи име Палата "Албанија".

- "Како Албанија у сред Београда? Хајте људи, не може то тако. С једне стране Албанија, с друге Москва. А, где је ту Србија, где је ту Београд", наводно је рекао дотични.

И би одлучено. Највећа зграда тек ће бити подигнута, зваће се Палата Београд и засениће све друге.

Речено – учињено.

За локацију је изабрана раскрсница у центру како би зграда била видљива одасвуд и постала нови оријентир који ће својом доминацијом "заменити" Палату "Албанија" и хотел "Москва".

Иначе, на тој парцели, на ћошку улица Краља Милана и Масарикове, налазила се кућа Јеремије Миливојевића, коју је требало да замени објекат браће Теокаровић, познатих предратних трговаца. Ипак, Други светски рат распршио је идеју ове браће па је плац дочекао шездесете и "златно доба Београда" у коме је Београђанка саграђена.

Изградња импресивног објекта почела је 1969. и трајала је само пет година. Одлучено је да фасада Београђанке буде украшена најквалитетнијим црним алуминијумом који је дотеран из Италије. Тако је зграда добила ван временски елегантан изглед који је, у исто време, уливао и дивљење и поштовање.

Али, није се ту стало. Посебна пажња посвећена је унутрашњости Београђанке. Видиковац на 22. спрату пружао је поглед на престоницу од кога дах затаје чак и када се стоти пут нађете пред њим. Иначе, видиковац је затворен деведесетих, али има назнака да ће бити поново отворен.

Зграда је опремљена посебним рачунарским системом који будно пази на климатске услове у објекту и подиже и спушта ролетне у зависности од временских прилика, а ту су и лифтови који великом брзином, али не тако да човеку буде непријатно, превозе људе од дна до врха.

Свакако Београђанка беше зграда која није имала премца. А, неки би можда рекли да конкуренције нема ни данас.

Зграда БЕОГРАДСКЕ ЗАДРУГЕ

Архитектонска лепотица изграђена 1907. године је дело двојца, Николе Несторовића и Андре Стевановића. Главни разлог за видљиви утицај Француске естетике је Париска изложба коју су идејни креатори посетили 1900. године и која је оставила снажан утисак на њихово стварање. За културно добро од великог значаја је проглашена 1979. године.

Првобитно се овде налазило седиште "Београдске задруге за међусобно помагање и штедњу" коју су основали трговци 1882. са циљем да средња класа лакше дође до повољних кредита. Истовремено, ова институција је имала велики утицај на изградњу тадашњег Београда јер су трговци били међу најимућнијим људима. Одлуке су доносили најугледнији људи свог времена, попут Ђорђа Вајферта, а пре њега су својим потписом одобравали значајне суме Лазар Пачу, Коста Таушановић и други. Београдску задругу су увек водили истакнути привредници, политичари, финансијски експерти. Све време постојања, Задруга је одавде обављала своје функције. Након укидања институције у зграду се уселио Геолошко-геофизички завод "Јован Жујовић". Отуда и два назива за исту зграду. Једни је памте по Београдској задрузи, други по Геозаводу.

Током изградње многи процеси су доживели српску премијеру. По први пут је за фундирање зидова употребљен армирани бетон са округлим гвожђем. Вајарски радови су припали Фрањи Валдману. Декоративно сликарство су преузели на себе Бора Ковачевић и Андреа Доминико, док је господин Марковић био задужен за сликање на стаклу.

Иако се посебно водило рачуна о естетском изгледу, функционалност није изостала. Приземље двоспратног здања је било намењено за издавање станова и пословних локала. Горњи спрат је служио за рад административних и управних одељења Задруге, фокусираних на финансије и осигурање. Подруми су велики колико и сама површина у основи. Велику пажњу привлачи свечана сала у којој доминира барокни стил, богат различитим детаљима израђених најфинијим техникама.

Импресивна зграда-музеј је доживела неколико адаптација. Прва већа је била између 1956. и 1957. када је Геолошко-геофички завод надоградио трећи спрат, затим између 1958. и 1959. додао поново три спрата око шалтер-сале у којој се и данас чува сеф из периода Задруге. Конзервација свечане сале се догодила 1986. Највећа реконструкција се одвијала током 2014. године, заједно са почетком изградње најмодернијег дела града, Београда на води.

У бомбардовању Београда 6. априла 1941. године зграда је била оштећена али убрзо и реновирана да би се исти догађај поновио 1944. када је грађевина била далеко више руинирана.

Зграда старе ЖЕЛЕЗНИЧКЕ СТАНИЦЕ

Први воз са ове станице кренуо је ка Земуну 20. августа 1884. године уз све дворске почасти. У част поласка првог воза са ове станице, одржан је банкет на ком је присуствовало више од две стотине званица из целе Европе. Тада су путници били краљ Милан, краљица Наталија и престолонаследник Александар Обреновић. Свечаном отварању присуствовало је преко 200 државних званичника и више хиљада грађана. Три дана касније, свечано је отворена железничка пруга Београд-Ниш, а станица је окићена тробојкама и зеленилом. Замишљена је како за путнички, тако и за теретни саобраћај, а оно по чему се издвајала био је њен изглед, тада у складу са европским техничким и архитектонским решењима.

У то време, Европа је увелико имала више стотина хиљада километара пруге, али је Србија, према историјским подацима, била на челу по организованости и уредности, у чему је предњачила управо Београдска железничка станица. По свим подацима од 1889. године до Првог светског рата била је најпрометнија у овом делу Европе. Такође, по завршетку Другог светског рата, пошто је обновила капацитете, постала је најпрометнија у Европи.

По свим важним и важећим архитектонским критеријумима последње четвртине 19. века, сама станична зграда представља репрезентативно здање, којим се на достојан начин оглашава присуство Београда на мапи Европе. О таквој намери инвеститора сведочи и ангажовање страног архитекте, који је у Бечу направио скице по којима ће план станице бити разрађен. Међутим, његов идентитет није поуздан, али је најверованије да се ради о Вилхелму Флатиху.

Београдска станица пројектована је као чеона станица, има три колосека за пријем путничких и 15 колосека за теретне возове, два покривена перона и више помоћних зграда. Станична зграда је велика, у њој има око стотину просторија. Изнад улаза је и сат, један од првих јавних часовника у Београду.

МОДЕРНА АРХИТЕКТУРА У БЕОГРАДУ

На развој модерне архитектуре утицале су можда у највећој мери нарастале потребе, које су се развијале упоредо са повећањем општег нивоа развоја и стандарда, као и порастом броја становништва, посебно у престоном граду Београду. Почев од периода након Првог светског рата, када је Београд имао 120.000 становника, град се константно ширио и развијао. Пред сам Други светски рат, град је готово утростручен по броју становника и нарастао је до цифре од 320.000, чиме се сврстао међу ондашње европске метрополе.

Друштвена клима је потпуно измењена, а архитекти у прво време нису умели да прилагоде своје стручне и уметничке ставове новонасталој ситуацији. Архитектура, која је пре рата била заснована на потпуно другим захтевима, у новонасталим условима и архитектонским потребама како друштва у целини, тако и корисника-појединца, није могла да пронађе своје место и свој прави израз. Захтеви ратом разорене државе и потпуно новог друштва социјалистичког реализма у погледу архитектуре и урбанизма искључивали су елементе естетике и ликовности, а првенствено су се односили на задовољавање огољених основних потреба становништва, које је тражило пре свега да има неопходан »кров над главом«. Идеје колективизма, увезене из СССР-а, рађале су анемичну, безличну и монотону архитектуру. Поновни повратак идејама архитекте-аутора текао је изузетно споро.

Упоредо са формирањем и етаблирањем нове политичке, друштвене и културне политике и елите, каријере пионира српског модернизма и стожера српске архитектуре биле су пресечене, без обзира на чињеницу да је већина њих била у својим најбољим стваралачким годинама. Неки међу њима могли су да наставе да раде на Универзитету, бавећи се науком и писањем стручних дела, без моћи или жеље да схвате и прихвате историјско-културну ситуацију друштва у којој су се нашли. Једини представник те генерације, који је својом креативношћу донекле успео да се уклопи у политичку ситуацију новог друштва, био је Никола Добровић, који је у послератном периоду саградио своје ремек-дело – зграду Државног секретаријата народне одбране (1954. – 1963.), мада уз велике тешкоће и компромисе. Како је он од 1943. године ратне године провео на слободоном острву Вису, а у ослобођени Београд је дошао заједно са борцима народноослободилачког покрета, нова политичка елита га је прихватила и подржала. Тако је имао прилику да својом страшћу расног архитекте, таласима полемичких текстова и књига, смелошћу својих идеја и бескомпромисношћу против конвенционалног, нестручног и случајног у архитектури, постане предводник у утирању нових путева у српској архитектури.

КЛАСИЦИЗАМ

Класицизам је стил у уметности са краја 18. и из прве половине 19. века, који је поново афирмисао особености архитектуре античких узора, ослањајући се на рационалистичку филозофију и нове друштвене околности после француске буржоаске револуције. Базира се на естетским теоријама Винкелмана, по којима је лепота створена већ у античкој уметности, са основним одликама одмерености, симетрије, реда и јасноће. Најбоље се може окарактерисати његовом максимом „племените једноставности и тихе величине“.

То је стил са којим се архитектура Србије срела после добијања одређених слобода унутар Османске царевине и први је искорак ван граница традиционалне балканске градње. Мало заступљен на самом почетку, пре свега због ограничавајућих економских и политичких фактора, класицизам у Србији добија пуни замах после нешто више од пола века, овог пута кроз форме обновљеног класицизма, актуелног између два светска рата. Штавише, објекти подигнути у овом периоду дали су печат центру Београда и као такви постали су један од камена међаша српске архитектуре.

Створена је као архитектура базирана на моралном критеријуму, у време када су се креирале нове модерне државе, са свим постулатима троделне власти (законодавне, извршне и судске), када се управљачка моћ преносила са монарха на народ, када је било потребно да се конституише демократски систем као израз воље грађана. Са свим атрибутима просветитељства, оваква архитектура носи у себи вечите идеје праведности и вечиту естетику формирану током две хиљаде година.

Зграда Студентског културног центра (СКЦ)

Подигнут као Зграда официрског дома у Београду, данашњи СКЦ натопљен је догађајима који су обележили историју главног града, али и државе. Некада дом камерне музике, балова и војничких забава, потом место где су планирани преврат и студентски бунт. СКЦ данас из дремежа буде рок концерти сећајући га на дане када су се, иза прелепе фасаде, поверавале највеће тајне.

Зграда официрског дома настала је из идеје Александра И Обреновића да официрима српске војске подари место где ће се окупљати, дружити и забављати на баловима и изложбама.

1895. године, а према пројектима двојице архитекта Јована Илкића и Милорада Рувидића, подигнут је Официрски дом. С обзиром на "војну" намену, одлучено је да зграда има облик замка и, у то време, била је заиста јединствена београдска грађевина.

Свечано отварање Официрског дома одиграло се 14. августа 1895. на рођендан краља Александра. У свом говору, краљ је рекао како је Официрски дом "доказ моје бриге за усавршавањем српске одбрамбене снаге. Препоручујем да се у њему развијају војничке врлине и дружељубље".

У времену након Другог светског рата, "дворац у центру" постаје Дом тајне полиције. Ту су приказиване пројекције филмова са Запада и прављене прве рок игранке. Идеја власти је била имати место где ће студентске револуционарне идеје и "против државно деловање" бити под једним кровом и лаке за контролу и наџор.

Да је таквих идеја било, јасно су показали студентски протести 1968. године, после којих је Официрски дом предат на управу Београдском универзитету. Комплетна замисао дефинитиван изглед добија 3. априла 1971. када је званично основан Студентски културни центар.

Наредне године учиниле су да СКЦ постане једно од главних окупљалишта урбане омладине. Овде се развијала авангарда, рађали се аутори и образовала омладина.

Зграда СКЦ данас је заштићени споменик културе, у коме се одржавају изложбе, концерти, позоришни програми... и то у пет галерија – В.И.П. Арт Галерија, Циркус галерија, Арт@Арт галерија, Галерија СКЦ и Срећна галерија. Такође, ту су и редакције за музички и позоришни програм.

У локалима у приземљу објекта, смештене су књижаре и кафић, а култна манифестација, од 2003. године постао је Међународни салон стрипа.