UVODNI TEKST

***Beograd – Koordinate*** je platform nastala na osnovu rezultata multimedijalnog projekta ***Evropske metropole – Beograd, grad iz fragmenata***usmerenog na oblast umetnosti, kulture I društva. Projekat je odobren od **Kancelarije za mlade grada Beograda**. Sadržaj platforme odnosi se na istraživanje specifičnosti Beograda kao što su istorija grada, umetnost i kultura, ličnosti koje su obeležile istoriju grada, spomenici kulture, prostorno kulturno-istorijske celine, kulturne manifestacije i festivali, beogradski šlager, predeone celine, institucije, škole, autobuske linije…

Tokom rada na projektu ostvaren je multidisciplinarni pristup u aktivnostima koje se odnose na upoznavanje, istraživanje i promociju istorijskih, kultoroloških, turističkih i drugih osobenosti grada Beograda kroz primenu tradicionalnih, savremenih medija i IKT. Rezultati projekta predstavljeni putem ove platforme nastali su tokom radioničarskih aktivnosti u kojima su učestvovali učenice dve škole na teritoriji opštine Savski venac – **Gimnazije “Sveti Sava”** i **Škole za brodarstvo, brodogradnju I hidrogradnju**.

Sadržaji projekta predstavljeni su kroz pet tematskih celina: *O građevinama, O ličnostima, Evropski duh metropole, Fragmenti, Kvizovi*.

***O građevinama***

O značajnim građevinama i arhitektama; odabir i istraživanje o arhitektonskim zdanjima (fasade, reljefi, grafiti i murali, ličnosti čiji se život i rad vezuju za određeno zdanje).

***O ličnostima***

Ličnosti koje su obeležile istoriju grada ili su deo života provele u Beogradu, a čija imena nose ulice i trgovi – istraživanje biografija, sakupljanje fotografija, izrada portreta klasičnim i savremenim likovnim tehnikama).

***Evropski duh metropole***

*Beograd i druge evropske metropole* obuhvata istraživanja koja se odnose na vezu Beograda sa drugim evropskim metropolama kroz arhitekturu, modu, događaje, prikaz gradskog života, putopise. Ovaj segment platform odnosi se I na rad ličnosti osnivača manifestacija i festival čije je mesto na evropskoj i svetskoj mapi kulturnih događaja od izuzetnog značaja, među kojima su Mira Trailović (Bitef) i Milutin Čolić (FEST).

***Fragmenti***

Celina na koju se direktno odnosi sam naziv projekta treba dodatno da podstakne utisak o raznolikosti grada, njegovoj slojevitosti kao u pogledu istrijskog i kulturnog nasleđa tako i u pogledu uticaja različitih kulturnih sredina kroz porces migracija koje su se odvijale tokom prošlosti i traju do današnjih dana. Utisak o različitosti reflektovan je kroz realizaciju likovnih radova sa motivima grada kao što su fasade i njeni detalji, ulice, ulične scene, stilovi u arhitekturi, portreti određenih ličnosti, likovni prikazi starih zanata. Različiti senzibiliteti i likovni izraz učesnika dodatno pojačavaju utisak strukturne slojevitosti metropole kao što je Beograd.

***Kvizovi***

Kvizovi se odnose na rezultate prethodnih istraživanja. Svaki od kvizova pokriva različite segmente istraživanja – O građevinama, O ličnostima, Istorija Gimnazije “Sveti Sava”.

Lokalna istorija odražava stvarnost da su naši životi oblikovani određenim mestima i da je naše fizičko mesto u svetu jedna od ključnih odrednica načina na koji živimo. Proučavanje istorije grada kao mesta svakodnevnih borbi i trijumfa običnih ljudi može doprineti većem razumevanju neposrednog okruženja kao i drugih pitanja sa kojima se svakodnevno susrećemo. Cilj ove platform je da kod mladih podstakne radoznalost za istoriju i vrednosti grada u kome se školuju i žive kao sopstvene vrednosti koja može imati najdirektnijeg uticaja na putanju njihovih života. Na kraju, putem ove platform i kroz njenu izgradnju mladi kreiraju sliku grada učeći o okruženju u kojem žive i prostoru kroz koji se svakodnevno kreću.

Mihajlo Cvetković,

nastavnik izbornog programa Umetnost i dizajn